**Finanstilsynet med tilsyn av Møre Eiendomsmegling**

*Finanstilsynet gjennomførte den 3. juni 2024 tilsyn med Møre Eiendomsmegling AS, og la i dag frem sin tilsynsrapport.* *Selskapet tar merknadene fra tilsynet på alvor.*

Formålet med tilsynet var å kontrollere selskapets interne rutiner knyttet til risikostyring og internkontroll, klientmiddelbehandling og klientmiddelsikkerhet, samt selskapets etterlevelse av hvitvaskingsregelverket.

* Vi tar merknadene fra Finanstilsynet på alvor, selv om vi ikke er enig i alle forholdene som Finanstilsynet påpeker. Flere av de påpekte forholdene er ryddet opp i, og de gjenværende vil bli håndtert i løpet av kort tid, sier Arild Sulebakk som er styreleder i Møre Eiendomsmegling.

**Påpeker flere forhold**

Etter tilsynsmøtet i juni var Finanstilsynet av den oppfatning at selskapet hadde overtrådt regelverket på sentrale etterlevelsesområder, og varslet i foreløpig tilsynsrapport den 19. september 2024 om mulig vedtak om tilbakekalling av selskapets tillatelse.

Selskapet ga den 24. oktober 2024 sitt svar på Finanstilsynets foreløpige tilsynsrapport, og redegjorde for de enkelte punktene i varselet, og tilbakeviste forhold som selskapet ikke var enig i. Selskapet oppfattet at deler av beskrivelsen i Finanstilsynets tilsynsrapport ikke ga et korrekt og dekkende bilde av de faktiske forhold, og i svarbrevet ble det dokumentert og redegjort for at antallet påstått kritikkverdige forhold fremsto som mindre omfattende enn hva som ble påpekt i den foreløpige tilsynsrapporten.

* I svarbrevet til Finanstilsynet informerte vi også om igangsatte endringstiltak som omfattet organisatoriske endringer, oppdatering av retningslinjer og rutiner og økt internkontroll, forteller styrelederen.

**I endelig tilsynsrapport datert 5. desember 2024, fastslår Finanstilsynet at det ikke er grunnlag for å kalle tilbake selskapets tillatelse.**

**Skiftet regnskapssystem**

Noen av forholdene tilsynet tar opp er knyttet til håndtering av klientmidlene, og ble besvart og imøtegått av selskapet. Finanstilsynet konkluderte i tilsynsrapporten med at selskapet har gjort detaljert rede for hvordan omtalte feil og mangler har oppstått, og hvordan utfordringene som oppsto i gammelt regnskapssystem og ved overgangen til nytt regnskapssystem, nå er håndtert. Finanstilsynet la til grunn at selskapet har framlagt forskriftsmessige avstemminger for august og september 2024, og at selskapet dermed har dokumentert at en nå har forsvarlig kontroll med klientmidlene.

* Skifte av regnskapssystem har gitt oss utfordringer, men vi er av den oppfatning at selskapet også tidligere har hatt forsvarlig kontroll med klientmidlene. Vi understreker at ingen kunder er påført tap i denne forbindelse, fastslår Sulebakk.

**Oppdaterer interne rutiner**

Selskapet har også besluttet at en ikke tar på seg nye oppdrag innen nybygg og næringsmegling før oppdaterte arbeidsrutiner er etablert. Selskapet tar sikte på å gjenoppta disse virksomhetsområdene i løpet av første kvartal 2025.

Styreleder ser at det er behov for, og har igangsatt, en oppdatering av selskapets interne rutiner knyttet til risikostyring og internkontroll, samt etterlevelse av hvitvaskingsregelverket.

* Vår oppfatning er at selskapet i realiteten har hatt en bedre løpende kontroll med oppdragsutførelsen enn hva som underbygges av selskapets rutiner. Arbeidet fremover vil derfor også ha særlig fokus på å sikre bedre dokumentasjon av det vi gjør, sier styrelederen og understreker at selskapet samtidig vil arbeide aktivt for å opprettholde god faglig standard på alle områder av virksomheten.

**Fakta:**

* Etablert i 1992
* Antall ansatte: 24
* Omsatte boliger eller salgsformidling: 575 (2023)
* Antall kontor: 3 (Molde, Ulstein, Ålesund)